Tom Stensaker

Tom Stensaker (født 28. august 1954), også kjent under kallenavnet Milslukeren, er en norsk skiløper. Han er trolig det mennesket som har gått lengst på ski gjennom alle tider. Stensaker er utdannet arkitekt, men da han ble arbeidsledig i 1992 begynte han å gå på ski mer eller mindre på heltid. Han har senere startet egen arkitektpraksis, og tatt på seg oppdrag, blant annet for Skiforeningen, hvor han har tegnet nye Kikut (åpnet 2010), nye Vangen (åpnet 2011) og ny fasade på Løvlia (2017).

Langrenn 
Tom Stensaker har gått over 350 000 km på ski totalt (april 2021), noe som tilsvarer avstanden fra jordoverflaten til månen når den er på den nærmeste. Tom var aktiv langrennsløper i  mange turrenn fra 1984–1993 og trente aktivt i skigruppa i OSI før han ble hekta på milslukinga i 1992. Han har gått Grenaderløpet på 4,48 (1986), Birken på 3.20 (1988), Skarverennet på 1.37 (1990) og Vasaloppet på 4.52 (1987).

Løping 
Stensaker har personlig rekord på maraton fra Berlin 1989 på tiden 2.28 og halvmaraton i Oslo 1990 på 1.06. Han har også vunnet Fjellmaraton 1992 på tiden 2.38.

Brefører og fjellvandrer 
Stensaker har jobbet som brefører i 20 sesonger på Smørstabbreen i Jotunheimen fra 1991–2010. Han har gått 555 ganger over breen mellom Leirvassbu og Krossbu, 50 ganger på Storebjørn og ca 200 turer i Blåisen. Dessuten har han ledet en rekke brekurs og turer over Jostedalsbreen  fra 1981–95 for DNT og OSI.

Stensaker har i perioden 1974–95 gått alle merkede ruter i alle fjellområder sør for Trondheim. Han vært på 170 av  2000  metertoppene (30 m grense) fra 1974–92.

Referanser 

Norske langrennsløpere
Norske langdistanseløpere
Personer fra Oslo